Oʻzbekiston Respublikasi fuqarosining biometrik pasportini va 16 yoshga toʻlmagan shaxslar uchun fuqaroligi boʻlmagan shaxslarning harakatlanish hujjatini berish tartibi toʻgʻrisidagi nizomni tasdiqlash haqida
(resolution, 2019-12-06)

Oʻzbekiston Respublikasi Prezidentining “Oʻzbekiston Respublikasida pasport tizimini takomillashtirishga doir qoʻshimcha chora-tadbirlar toʻgʻrisida” 2011-yil 5-yanvardagi PF-4262-son Farmonini bajarish yuzasidan Vazirlar Mahkamasi qaror qiladi: 3. Oʻzbekiston Respublikasi Hukumatining 2-ilovaga muvofiq ayrim qarorlariga oʻzgartirish va qoʻshimchalar kiritilsin. 4. Vazirliklar va idoralar bir oy muddatda oʻz idoraviy normativ-huquqiy hujjatlarini ushbu qarorga muvofiqlashtirsinlar. 5. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosarlari A.N. Aripov va E.M. Gʻaniyev zimmasiga yuklansin. 2. Vazirlar Mahkamasining “Xorijiy fuqarolarning va fuqaroligi boʻlmagan shaxslarning Oʻzbekiston Respublikasiga kelishlari, ketishlari va bu yerda boʻlishlari va ularning tranzit oʻtishlari tartibi toʻgʻrisida” 1996-yil 21-noyabrdagi 408-son qarorida: 1) 1-ilovada (Xorijiy fuqarolarning va fuqaroligi boʻlmagan shaxslarning Oʻzbekiston Respublikasiga kelishlari va Oʻzbekiston Respublikasidan ketishlari tartibi): 2-band quyidagi tahrirda bayon qilinsin: “2. Xorijiy fuqarolarga Oʻzbekiston Respublikasiga kirish vizalari, shu jumladan tranzit kirish vizalari: a) Oʻzbekiston Respublikasining chet eldagi konsullik muassasalari tomonidan, bunday konsullik muassasalari mavjud boʻlmagan taqdirda esa — Oʻzbekiston Respublikasi Tashqi ishlar vazirligining ikki tomonlama bitimi mavjud boʻlgan boshqa davlatlarning konsullik muassasalari tomonidan beriladi. Bosh konsulliklar, konsulliklar, vitse-konsulliklar, konsullik agentliklari va elchixonalarning konsullik boʻlimlari Oʻzbekiston Respublikasining chet ellardagi konsullik muassasalari hisoblanadi; b) xalqaro aeroport maqomiga ega boʻlgan Oʻzbekiston aeroportlaridagi Oʻzbekiston Respublikasi Tashqi ishlar vazirligining boʻlinmalari tomonidan beriladi. Aeroportlarda Tashqi ishlar vazirligining konsullik muassasalari va boʻlinmalari tomonidan Oʻzbekiston Respublikasiga kirish vizalari xorijiy fuqarolarning barcha toifalariga beriladi. Kirish vizalari, qoidaga koʻra, bir yildan ortiq boʻlmagan muddatga beriladi”; 3-bandda: birinchi xatboshi quyidagi tahrirda bayon qilinsin: “Oʻzbekiston Respublikasi Tashqi ishlar vazirligi va uning Oʻzbekiston Respublikasi hududidagi boʻlinmalari vizalarning amal qilish muddatini uzaytirishni xorijiy fuqarolarning quyidagi toifalari uchun amalga oshiradi”; “g” kichik band quyidagi tahrirda bayon qilinsin: “g) ushbu bandning “a” kichik bandida koʻrsatilgan xorijiy fuqarolarning taklifi boʻyicha kelganlarga, biroq koʻpi bilan 2-marta kelganlarga. Vizaning uzaytirilishi respublika hududida rasmiy boʻlishga ruxsatnomaning uzaytirilishini anglatadi. Amaliy jihatdan vizani uzaytirish amal qilish muddati yangilangan yangi viza berish yoʻli bilan amalga oshiriladi, xorijiy fuqaro akkreditatsiya qilingan taqdirda esa vizaning turi ham oʻzgartiriladi”; 4-band quyidagi tahrirda bayon qilinsin: “4. Koʻp marta foydalaniladigan vizalar ushbu Tartibning 3-bandi “a” kichik bandida koʻrsatilgan xorijiy fuqarolarga ular akkreditatsiya qilingan muddatga, ushbu Tartibning 3-bandi “b”, “v” va “g” kichik bandlarida koʻrsatilgan fuqarolarga bir yilgacha muddatga beriladi”; 10, 11 va 13-bandlarning birinchi xatboshilaridagi “ikki nusxada” soʻzlari chiqarib tashlansin; 12-bandning birinchi xatboshidagi “ikki nusxada” soʻzlari chiqarib tashlansin, “vaucher” soʻzi esa “taklifnoma” soʻzi bilan almashtirilsin; 15-band quyidagi tahrirda bayon qilinsin: “15. Oʻzbekiston Respublikasida doimiy yashaydigan, chet elga bormoqchi boʻlgan fuqaroligi boʻlmagan shaxs yashash uchun hujjatni, belgilangan namunadagi anketa-arizani, davlat boji toʻlanganligi toʻgʻrisidagi kvitansiyani va 35 x 45 mm oʻlchamli 4 ta fotosuratni taqdim etgan holda, doimiy roʻyxatda turgan joydagi kirish-chiqish va fuqarolikni rasmiylashtirish boʻlinmasiga murojaat qiladi. Chet elga vaqtincha chiqishda fuqaroligi boʻlmagan shaxsga chet elga chiqish uchun 2 yil mobaynida amal qiladigan ruxsatnoma yozuvi stikeri (keyingi oʻrinlarda stiker deb ataladi) rasmiylashtiriladi. Koʻrsatilgan muddat mobaynida fuqaroligi boʻlmagan shaxs bir necha marta chet elga chiqishi mumkin. Stikerning amal qilish muddati fuqaroligi boʻlmagan shaxsning guvohnomasi yoki harakatlanish hujjatining amal qilish muddatidan oshmasligi kerak. Doimiy yashash uchun chet elga chiqishda fuqaroligi boʻlmagan shaxsga amal qilish muddatisiz stiker rasmiylashtiriladi”; 16-band quyidagi tahrirda bayon qilinsin: “16. Kirish-chiqish va fuqarolikni rasmiylashtirish boʻlinmalari fuqaroligi boʻlmagan shaxsning murojaatini 15 ish kuni mobaynida koʻrib chiqadi va chet elga chiqish huquqiga cheklovlar uchun asos boʻlmagan taqdirda fuqaroligi boʻlmagan shaxsning guvohnomasini rasmiylashtiradi hamda guvohnomaga yoki harakatlanish hujjatiga stikerni yopishtiradi. Hujjatlarni koʻrib chiqish muddati 30 ish kunigacha uzaytirilishi mumkin. Oʻzbekiston Respublikasida doimiy yashaydigan fuqaroligi boʻlmagan shaxs chet eldan qaytganidan keyin uch ish kuni mobaynida guvohnoma yoki harakatlanish hujjatini topshirish va oʻrniga Oʻzbekiston Respublikasida yashashga ruxsatnoma olish uchun kirish-chiqish va fuqarolikni rasmiylashtirish boʻlinmasiga murojaat qilishlari kerak. Amal qiladigan stiker fuqaroligi boʻlmagan shaxsning haqiqiy boʻlmagan guvohnomasidan yoki harakatlanish hujjatidan yangi guvohnoma yoki harakatlanish hujjatiga koʻchirilgan hollarda, ushbu stikerni rasmiylashtirish muddati 7 ish kunidan oshmasligi kerak. Chet elga xizmat safariga borayotgan fuqaroligi boʻlmagan shaxslarga, ular ishlaydigan tashkilotlarning mulkchilik shakllaridan qatʼi nazar, chet elga chiqish huquqini cheklashlar uchun asos boʻlmagan taqdirda, stikerni rasmiylashtirish uchun hujjatlarni koʻrib chiqish muddati 10 ish kunidan oshmasligi kerak. Oʻzbekiston Respublikasidan tashqariga chiqishni talab qiladigan shoshilinch davolanish zaruriyatini, ogʻir kasallik holatlarini yoki yaqin qarindoshi vafot etganligini tasdiqlovchi hujjatlar mavjud boʻlganda fuqaroligi boʻlmagan shaxsga va unga hamrohlik qiluvchi shaxslarga stikerni rasmiylashtirish muddati, chet elga chiqish huquqini cheklash uchun asos boʻlmagan taqdirda, 5 ish kunidan oshmasligi kerak. Doimiy yashash uchun chet elga chiqishda fuqaroligi boʻlmagan shaxs Oʻzbekiston Respublikasi hududida doimiy yashaydigan oʻz ota-onasining va turmush oʻrtogʻining (birgalikda chiqish holatlari bundan mustasno), shuningdek agar birgalikdagi nikohdan bolalar boʻlsa, Oʻzbekiston Respublikasida doimiy yashaydigan sobiq turmush oʻrtogʻining notarial tasdiqlangan roziligini, shuningdek ular vafot etgan yoki bedarak yoʻqolgan hollarda, vafot etganlik toʻgʻrisidagi guvohnomaning yoki sudning shaxsni bedarak yoʻqolgan deb eʼtirof etish haqidagi qarorining notarial tasdiqlangan nusxasini kirish-chiqish va fuqarolikni rasmiylashtirish boʻlinmasiga taqdim etadi”; 17-banddagi “xorijiy fuqarolar” soʻzlari “fuqaroligi boʻlmagan shaxslar” soʻzlari bilan almashtirilsin; 18-band quyidagi tahrirda bayon qilinsin: “Oʻzbekiston Respublikasi hududida doimiy yashaydigan xorijiy fuqarolar va fuqaroligi boʻlmagan shaxslarning yashash uchun guvohnomasi va doimiy roʻyxatdan oʻtkazilganligi: xorijiy fuqarolar Oʻzbekiston Respublikasidan tashqariga vaqtincha chiqqanda, agar ular uch yildan ortiq vaqt mobaynida uzrli sabablarsiz Oʻzbekistondagi doimiy yashash joyiga qaytmasa; Oʻzbekiston Respublikasi hududidan vaqtincha tashqariga chiqqan fuqaroligi boʻlmagan shaxslarning harakatlanish hujjatining amal qilish muddati tamom boʻlgach, agar ular harakatlanish hujjatini almashtirmasa yoxud uzrli sabablarsiz uni almashtirishni rad etsa; bekor qilish toʻgʻrisida shaxsan murojaat qilsa yoxud notarial tasdiqlangan ishonchnoma boʻyicha boshqa shaxs murojaat qilsa yoki chet eldagi tegishli organlarning soʻrovi boʻyicha bekor qilinadi”. 2) 2-ilovada (Xorijiy fuqarolar va fuqaroligi boʻlmagan shaxslarning Oʻzbekiston Respublikasida boʻlishlari qoidalari): 15-bandga quyidagi mazmundagi xatboshilar qoʻshilsin: “Vaqtincha roʻyxatdan oʻtkazish uchun xorijiy fuqarolar oʻzi turgan joydagi ichki ishlar organlariga quyidagi hujjatlarni taqdim etadilar: belgilangan shakldagi iltimosnoma; qabul qiluvchi tashkilotning belgilangan shakldagi iltimosnomasi; milliy pasport yoki fuqaroligi boʻlmagan shaxs uchun hujjat; uy-joy egasining vaqtincha roʻyxatdan oʻtkazishga yozma roziligi va uy-joyga boʻlgan huquqni belgilovchi hujjatlar; davlat boji toʻlanganligi toʻgʻrisidagi kvitansiya. Xorijiy fuqarolar vaqtincha roʻyxatdan oʻtkazish muddatini uzaytirish uchun ichki ishlar organlariga vaqtincha roʻyxatdan oʻtkazish muddati tamom boʻlishigacha uch ish kunidan kechikmay murojaat qilishlari kerak”; 32-band quyidagi tahrirda bayon qilinsin: “32. Xorijiy fuqarolar Oʻzbekiston Respublikasi hududi boʻylab faqat xorijiy fuqarolar borishiga ruxsat berilgan joylarda harakat qilishlari shart. Xorijiy fuqarolar vaqtincha boʻlish joyiga kelishgach Oʻzbekiston Respublikasi ichki ishlar organlarida vaqtincha roʻyxatdan oʻtishlari yoki mehmonxonalarda hisobga turishlari shart. Oʻzbekiston Respublikasi hududida doimiy yashaydigan va yashash ruxsatnomasiga ega boʻlgan xorijiy fuqarolar uchun vaqtincha roʻyxatdan oʻtkazish muayyan yashash joyida boʻlgan davr uchun amalga oshiriladi. Uch kundan olti oygacha boʻlgan davrda vaqtincha roʻyxatdan oʻtkazish shaxsni doimiy yashash joyidan roʻyxatdan chiqarmasdan amalga oshiriladi. 6 oydan ortiq muddatga vaqtincha roʻyxatdan oʻtkazish, xizmat safariga, taʼtilga, dam olish yoki davolanishga borayotgan shaxslardan tashqari, shaxsni doimiy yashash joyidan roʻyxatdan chiqargan holda amalga oshiriladi”.